10. ΑΝΑΓΚ. ΝΟΜΟΣ 2899 της 8/10 Απρ. 1941 Περί των υπό των στρατιωτικών δικαστηρίων επιβληθεισών ποινών, ων η εκτέλεσις ανεβλήθη. Άρθρον 1 Εφ’ ων υποθέσεων εν καιρώ πολέμου διατάσσεται κατά τον νόμον υπό των στρατιωτικών δικαστηρίων ή των αρμοδίων στρατιωτικών Αρχηγών ή του αρμοδίου Υπουργού των Στρατιωτικών ή Ναυτικών η αναβολή ή η διακοπή της εκτελέσεως της ποινής εφαρμόζονται τα ακόλουθα εάν η αναβολή ή η διακοπή δεν ήρθη αρμοδίως προ της λήξεως της εμπολέμου καταστάσεως. Άρθρον 2 1.Ληξάσης της εμπολέμου καταστάσεως, ο Βασιλικός Επίτροπος του δικαστηρίου, παρ’ ω ευρίσκεται η δικογραφία υποβάλλει αυτή, μετ’ αντιγράφου της καταδικαστικής αποφάσεως και των πρακτικών της δίκης εις τον Βασιλικόν Επίτροπον του Αναθεωρητικού Δικαστηρίου. 2.Η τοιαύτη υποβολή γίνεται και προ της λήξεως της εμπολέμου καταστάσεως, εάν ο καταδικασθείς απελύθη των τάξεων του Στρατού Άρθρον 3 1.Ο Βασιλικός Επίτροπος του Αναθεωρητικού Δικαστηρίου, αφ’ ου συγκεντρώση όσα στοιχεία δύναται σχετικώς προς την εν τω Στρατώ μετά την καταδίκην διαγωγήν του καταδικασθέντος εισάγει την υπόθεσιν εις το Αναθεωρητικόν Δικαστήριον. 2.Ο καταδικασθείς δύναται να υποβάλη υπομνήματα και αποδεικτικά στοιχεία. Άρθρον 4 1.Το Αναθεωρητικόν Δικαστήριον συνερχόμενον εν συμβουλίω και λαμβάνον υπ’ όψει τα ρηθέντα στοιχεία ή και άλλα, ων τυχόν διέταξε την προσαγωγήν. α)Αν ο καταδικασθείς προήχθη μετά την καταδίκην επ’ ανδραγαθία, γνωμοδοτεί υπέρ της μη εκτελέσεως της ποινής, εάν αύτη είναι πρόσκαιρος κάθειρξις ή φυλάκισις και επεβλήθη δι’ έγκλημα προβλεπόμενον υπό των στρατιωτικών ποινικών νόμων, ή εάν είναι φυλάκισις και επεβλήθη δι’ έγκλημα προβλεπόμενον υπό των κοινών ποινικών νόμων. β)Αν ο καταδικασθείς έτυχεν μετά την καταδίκην άλλης ηθικής αμοιβής εκ των εν τω νόμω 2646/1940 δια διακεκριμένην πράξιν, γνωμοδοτεί υπέρ μη εκτελέσεως της ποινής, εάν αύτη είναι φυλάκισις και επεβλήθη δι’ έγκλημα οιοδήποτε. 2.Εάν επεβλήθη ποινή κατά τους περί συρροής ορισμούς λαμβάνεται υπ’ όψει η επιβληθείσα συνολική ποινή, ο δε χαρακτήρ της πράξεως λαμβάνεται εκ του βαρυτέρου εγκλήματος. Άρθρον 5 1.Γνωμοδοτήσαντος του Συμβουλίου υπέρ της μη εκτελέσεως της ποινής κατά το άρθρον 4 η ποινή θεωρείται ως εκτιθείσα, παύουσι δ’ αι συνέπειαι της καταδίκης. 2.Εάν η επιβληθείσα ποινή είναι βαρυτέρα των εν τω άρθρω 4 αναφερομένων, αποφανθή δε το Συμβούλιον ότι συντρέχει περίπτωσις εκ των εν στοιχ. α΄ και β΄ του αυτού άρθρου, ο χρόνος, εφ’ ων ο καταδικασθείς υπηρέτησε μετά την καταδίκην του εις τον Στρατόν διαρκούσης της εμπολέμου καταστάσεως, θεωρείται ως χρόνος εκτίσεως της ποινής. 3.Το αυτό γίνεται και εάν επεβλήθη ποινή εκ των εν άρθρω 4 στοιχ. α΄ αναφερομένων ο δε καταδικασθείς κατά τον αυτόν χρόνον δεν προήχθη μεν επ’ ανδραγαθία, αλλά δεν κατεδικάσθη εκ νέου επί κακουργήματι ή πλημμελήματι και δεν υπέπεσεν εις επανειλημμένα βαρέα περί την υπηρεσίαν παραπτώματα. Περί της συνδρομής των όρων τούτων αποφαίνεται το αυτό Συμβούλιον. Άρθρον 6 Εις τας περιπτώσεις των παρ. 2 και 3 του άρθρου 5 ο καταδικασθείς δύναται αμέσως ή μετά την έκτισιν μέρους της ποινής ν’ απολυθή προσωρινώς των φυλακών δι’ αποφάσεως του αρμοδίου επί των Στρατιωτικών ή των Ναυτικών Υπουργού μετά ητιολογημένην γνωμοδότησιν του κατά το άρθρον 4 παράγρ. 1 Συμβουλίου τηρουμένων κατά τα λοιπά των διατάξεων του νόμου 811 του 1917 (τομ. 9), ως ετροποποιήθη μεταγενεστέρως. Κατά τον αυτόν τρόπον διατάσσεται και η ανάκλησις της προσωρινής ταύτης απολύσεως, εάν ήθελε συντρέξη περίπτωσις κατά τον νόμον 811 του 1917.